PRESS KONFERENCIJA POLITEHNIKE PULA

Tema: **Predstavljanje najnovijih aktivnosti Politehnike Pula**

Mjesto: **Politehnika Pula, Riva 6 - dvorana "Luciano Delbianco"**

Vrijeme: **Utorak, 20. ožujka 2018. godine u 11:00 sati**

Sudionici:

**mr.sc. Davor Mišković -** dekan Politehnike Pula, **dr.sc. Branimir Ružojčić** – prodekan za nastavu Politehnike Pula, **Sanja Grbac Babić** – viša predavačica Politehnike Pula, te **Alan Šišinački, MBA** - predsjednik Gospodarskog savjeta Politehnike Pula.

**PRIOPĆENJE ZA MEDIJE**

**Teme press konferencije:**

1. **Najava Dana otvorenih vrata**
2. **Predupisi po studijskim programima**
3. **Novi program cjeloživotnog obrazovanja – Management Program**
* **Najava sljedeće press konferencije sa temom: EU projekti**

Na Politehnici Pula 20. ožujka 2018. godine održana je konferencija za novinare.

Press konferenciju otvorio je dekan Visoke škole, **mr.sc. Davor Mišković**.

I ove godine Politehnika Pula organizira **DANE OTVORENIH VRATA** koji će se održati **22. i 23. ožujka 2018. na adresi Riva 6, Pula.**

Program započinje službenim otvaranjem u četvrtak, 22.03.2018. u 19 sati, a nastavlja se u petak kada su za buduće studente Politehnike Pula, omogućene predbilježbe upisa, susreti sa potencijalnim poslodavcima, elektronička radionica, te izložba studentskih radova kao i druge pogodnosti.

**U četvrtak, 22.03.2018. g. u 19 sati, predviđeno je otvorenje, kada će još jednom biti predstavljeni svi studijski programi Politehnike.**

**Iznimna nam je čast da u** zajedničkoj organizaciji udrugom Fenoliga i JU Kamenjak, stiže nam **gost Ravnatelj Energetskog Instituta „Hrvoje Požar“ dr.sc. Goran Granić, koji će održati vrlo aktualno i zanimljivo predavanje pod nazivom „Ususret novoj energetskoj strategiji i direktivama EU“**.

Predavanje je posvećeno sadašnjem energetskom trenutku, pred izradu i donošenje nove energetske strategije, te dopunama pravnog sustava EU koji regulira područje energije. Pred Hrvatskom i drugim zemljama EU je najzahtjevnije razdoblje za planiranje energetskog razvoja u uvjetima kontinuiranog smanjenja emisija CO2 i drugih stakleničkih plinova. Važan je pomak u kreiranju jedinstvene energetske i klimatske politike koja treba omogućiti ostvarivanje postavljenih ciljeva.
Naredne godine bit će i godine tehnološkog razvoja i promjena u upravljanju potrošnje energije, većih promjena na strani kupaca energije i više digitalne komunikacije.

**U petak, 23.03.2018. g. slijedi drugi dio Dana otvorenih vrata Politehnike Pula.**

**Službeno započinju predupisi na svim studijskim programima koji će tog dana trajati od 10:00-19:00 sati.**

**Zatim, želimo uvesti i novinu u našim događanjima, a to jesu 1. Dani karijera, gdje će se kroz prostore Politehnike od 11:00-15:00 sati moći pogledati, poslušati gospodarstvenike, odnosno naše članice Gospodarskog savjeta, jer za sve zainteresirane održat će se** predstavljanje renomiranih poduzeća poput: **British American Tobacco, Centar za istraživanje materijala Istarske županije METRIS, Rudan, Eltor, Holcim, Bina-Istra, Arena Hospitality Group, Obrtnička komora Istarske županije, Studentski centar Pula i Manpower Group Croatia.**

Za sve buduće studente tu je i radionica, 15 mjesta sa našim predavačima informatike gdje će kandidati okusiti rad na Politehnici, i to kroz temu **Arduino i Micro:bit na primjerima (od 12 do 15 sati).**

**Pored toga moći će se razgledavati prostori Politehnike i izložba tehničkih radova naših studenata, kazao je Dekan Politehnike.**

**PREDUPISI PO STUDIJSKIM PROGRAMIMA**

**dr.sc. Branimir Ružojčić** – prodekan za nastavu, predstavio je četiri studijska smjera koji se trenutno mogu upisati Politehnici, i to:

1. Preddiplomski stručni studiji:
* KRATKI STRUČNI STUDIJ POLITEHNIKE (120 ECTS, 2 godine),
* STRUČNI STUDIJ POLITEHNIKE (180 ECTS, 3 godine),
* STRUČNI STUDIJ MEHATRONIKE (180 ECTS, 3 godine.)
1. Specijalistički diplomski stručni studij:
* KREATIVNI MENADŽMENT U PROCESIMA (120 ECTS, 2 godine)

**Kratki stručni studij Politehnike**

Praktičar si i želiš voditi ljude u proizvodnji?
Kratki stručni studij Politehnike studij u tehničkom području koncipiran kao odgovor na potrebe za operativnim rukovoditeljima u industriji istarskog gospodarstva. Na ovome se studiju osposobljavaju stručnjaci sa skupom kombiniranih znanja i vještina iz područja tehnike, organizacije, menadžmenta i informacijske tehnologije.
Takav širi spektar znanja osnova je za sagledavanje proizvodnog sustava kao jednu kompleksnu cjelinu, čime je moguće prepoznati i sagledati poslovne i inženjerske probleme sa multidisciplinarnog aspekta, ponuditi adekvatna rješenja, te sudjelovati u timskom radu i surađivati sa stručnjacima iz različitih područja specijalizacije.
Svrha studija je izobrazba rukovoditelja koji će na operativnoj razini učinkovito upravljati ljudima u proizvodnim procesima.

Trajanje: 2 godine
Bodovi: 120 ECTS
Područja obrazovanja: elektronika, elektrotehnika, informatika, tehnologija, organizacija, menadžment, timski rad.

Titula: završetkom kratkog stručnog studija Politehnike – stručni/a pristupnik/pristupnica Politehnike

**Preddiplomski stručni studij Politehnike**
Želiš rješavati tehničke probleme i voditi poslovne procese?
Studij Politehnike temelji se na sličnim priznatim studijima u Europi i SAD-u, te razvija znanja i vještine koje su potrebne za uspjeh u današnjem zahtjevnom poslovnom okruženju. Na ovome se studiju osposobljavaju stručnjaci sa skupom kombiniranih znanja i vještina iz područja tehnike, informatike, menadžmenta i ekonomike.
Takav stručnjak nema usku specijalizaciju u određenom području već širinu znanja potrebnih za sagledavanje proizvodnog ili uslužnog poslovnog sustava kao jednu kompleksnu cjelinu ili proces.
Svrha studija je izobrazba inženjera koji će uspješno upravljati poslovno-proizvodnim procesima, ljudima i organizacijom te biti nositelji rasta, razvoja i uspjeha poslovanja tvrtke.

Trajanje: 3 godine
Bodovi: 180 ECTS
Područja obrazovanja: strojarstvo, elektrotehnika, elektronika, informatika, menadžment, timski rad.

Titula: završetkom preddiplomskog stručnog studija Politehnike – stručni/a prvostupnik/prvostupnica (baccalaureus/baccalaurea) inženjer/inženjerka Politehnike

**Preddiplomski stručni studij Mehatronike**
Zanima te tehnika, modeliranje i proizvodnja?
Studij mehatronike je interdisciplinarni studij koji predstavlja spoj “mehanike” i “elektronike”. Studij integrira znanja iz mehanike, elektrotehnike i informatike (procesnih računala), a isti je usmjeren na nove tehnologije, energetsku učinkovitost i proizvodnju.
Studenti su osposobljeni za interakciju sa stručnjacima iz različitih područja, konstrukciju i projektiranje, proračun i automatizaciju različitih tehničkih procesa, izradu programskih rješenja za vođenje tehničkih procesa u mehatronici, kao i za planiranje proizvodnje i optimizaciju resursa, te za suvremeni pristup održavanju i osiguranju kvalitete.
Inženjeri mehatronike su kreativci koji mogu primijeniti ideje iz područja strojarstva i elektronike za dizajniranje složenih sustava za potrebe današnje industrije.

Trajanje: 3 godine
Bodovi: 180 ECTS
Područja obrazovanja: strojarstvo, elektrotehnika, automatizacija, elektronika, energetika, informatika.

Titula: završetkom preddiplomskog stručnog studija Mehatronike – stručni/a prvostupnik/prvostupnica (baccalaureus/baccalaurea) inženjer/inženjerka Mehatronike

**Specijalistički diplomski stručni studij “Kreativni menadžment u procesima “**Kreativan si i želiš upravljati poslovnim procesima?
Studij Kreativni menadžment u procesima izvire iz temeljnih postulata svakog suvremenog sustava temeljenog na znanju. U današnjem gospodarstvu bazirano na znanju najveći kapital je „znanje“, i to ono primjenjivo.  Upravljanje procesima i intelektualnim kapitalom ključ je poslovnog uspjeha.
Na ovome se studiju osposobljavaju stručnjaci sa skupom kombiniranih (polivalentnih) znanja i vještina iz područja menadžmenta, ekonomike, poduzetništva, organizacije i informatike, upravljanja resursima kao i za primjenu kreativnih metoda i tehnika za efikasno upravljanje procesima i poboljšanje poslovnih rezultata u njima, te stvaranja nove vrijednosti.
Svrha ovoga studija je stvaranje „radnika znanja“ koji će svojim znanjem i kompetencijama dati značajan doprinos uspjehu tvrtkama na domaćem i inozemnom tržištu.

Trajanje: 2 godine
Bodovi: 120 ECTS
Područja obrazovanja: menadžment, organizacija, poduzetništvo.

Titula: završetkom specijalističkog studija - stručni/a specijalist/specijalistica kreativnog menadžmenta.

O uvjetima upisa i predupisima govorila je **Sanja Grbac Babić** – viša predavačica.

**Školarine**

Politehnika Pula osnovana je od jedinog osnivača – Istarske županije, koja Politehniku financira sa oko 2/3 potrebnih sredstava, preostalu trećinu plaćaju sami studenti i to iznosi, po studijskim programima, za jednu školsku godinu:

* za dvogodišnji studij – 5.400 kn
* za trogodišnji studij – 6.000 kn
* za specijalistički studij – 12.000 kn

Ovdje je bitno napomenuti da i studenti Politehnike imaju pravo na sve usluge Studentskog centra pulskoga sveučilišta, dakle mogu se hraniti u njihovom restoranu, mogu raditi preko student servisa, a mogu se i natjecati za smještaj u studentskom domu.

**Pogodnosti predupisa na Politehnici Pula**

Za sve buduće studentice i studente od 23. ožujka 2018. godine počinju **predupisi koji će trajati sve do 25. svibnja 2018. godine.**

**Kandidatima koji su izvršili predupis, odobrava se popust od 5% na obračunati iznos školarine.**

Kandidatima koji školarinu plate jednokratno prilikom upisa, odobrava se dodatni popust od 5% na obračunati iznos školarine.

Studentima preddiplomskog stručnog studija Politehnike koji nastavljaju studij na specijalističkom diplomskom stručnom studiju „Kreativni menadžment u procesima“ odobrava se dodatnih 5% popusta na obračunati iznos školarine.

Više informacija možete dobiti i pozivom na 052/381-410 ili 052/381-412, te slanjem upita na e-mail upisi@politehnika-pula.hr.

**MANAGEMENT PROGRAM – novi program cjeloživotnog obrazovanja!**

Predsjednik Gospodarskog savjeta Politehnike Pula, gospodin **Alan Šišinački** predstavio je novi projekt Politehnike - program cjeloživotnog obrazovanja pod nazivom Management Program.

Vrhunskim Timom predavača iz akademske zajednice i poslovnog sektora, izborom kolegija, konceptom studija uz rad, te osobnim razvojnim planom kroz tri mjeseca mentorstva nakon kolegija, stvorit ćemo novi liderski brand kazao je Šišinački.

Program će se izvoditi u trajanju od šest (6) tjedana (četvrtak, petak, subota) tijekom tri (3) mjeseca, odnosno šest (6) kolegija po 25 sati nastave.

Kolegiji programa:

* MENADŽMENT – predavač: Alan Šišinački, MBA
* POSLOVNE FINANCIJE – predavačica: dr.sc. Dolores Pušar Banović, prof.v.š.
* POSLOVNI PROCESI I PROCESNA ORGANIZACIJA – predavač: dr.sc. Krešimir Buntak, izv. prof.
* KREATIVNOST, INOVATIVNOST I REDIZAJN ORGANIZACIJE – predavač: doc.dr.sc. Saša Petar, prof.v.š.
* DIGITALNO POSLOVANJE – predavač: Jurica Vuković, dipl.inf.
* VOĐENJE I OSOBNI RAZVOJ – predavačica: mr.sc. Dubravka Mirković

Cijena programa iznosi 18.000,00 kn uz mogućnost ostvarenja dodatnog popusta.

Na kraju **dekan Mišković** najavljuje sljedeću press konferencije sa temom: **EU projekti**, koja će se održati **29. ožujka 2018. godine u 11:30** **sati.**